कटनी. बोलो वीर बजरंग बली की जय..., गोविंदा आला रे, जय कन्हैया लाल की...हाथी धोड़ा पालकी, नंद घर आनंद भयो जय कन्हैया लाल की, बांके बिहारी की देख छटा सहित एक से बढ़कर जयघोष...। दही हांडी फोडऩे के लिए युवाओं की भीड़, मान श्रंखला बनाकर मटकी तक पहुंचने का प्रयास करते गोविंदा। यह नाजारा था रविवार को बारडोली की सड़कों का। अवसर था श्री बधाई उत्सव कमेटी के संयोजन में दधिकांदो महोत्सव का। धूमधाम से दधिकांदो महोत्सव मनाया गया। शहर मेंं जगह-जगह मटकी फोड़ प्रतियोगिताएं आयोजित की गई थीं, जहां इन गोविंदाओं ने अपना दम दिखाया। कहीं कई बार गिरते-पड़ते मटकी तक पहुंच गए तो भी उसे तोड़ नहीं सके तो कहीं पहले ही प्रयास सफल हो गए। मटकी फोड़ प्रतियोगिताओं में जमकर भीड़ उमड़ी और गिरते गोविंदाओं का उत्साहवर्धन भी लोगों ने जमकर किया। दधिकांदो महोत्सव का भव्य जुलूस आकर्षण का केंद्र रहा।